### VEUS. Curs de català.

**Autors:** Marta Mas, Albert Vilagrasa (& Núria Bastons, Gemma Verdés, M. Helena Vergés per al Veus 1).

### Editor: Publicacions de l’Abadia de Montserrat, 2005-2008.

**Enfocament:** comunicatiu per tasques.

**Presentació:**

Veus es presenta en tres nivells: Veus 1, Veus 2, Veus 3. Per a cada nivell hi ha un llibre de l’alumne, un llibre d’exercicis i gramàtica i un llibre del professor. Veus 1 correspon al nivell A1+, Veus 2 correspon al nivell A2+ i Veus 3 al nivell B1 del Marc Europeu Comú de Referència per a les Llengües (MECRL).

Cada llibre de l’alumne, que és el llibre de classe, proposa 6 unitats.

El llibre d’exercicis i gramàtica proposa exercicis per a cada unitat i un solucionari al final de cada unitat. També proposa un compendi de gramàtica de cada unitat i les transcripcions dels documents àudio dels CD.

**Material multimèdia:**

Veus 1, 2 i 3 inclouen dos CD cadascun, amb pistes de documents àudio corresponents al Llibre de l’alumne i al Llibre d’exercicis i gramàtica, dividits en les unitats 1, 2 i 3 (CD1) i les unitats 4, 5 i 6 (CD2).

**Nota didàctica:**

Un bon resum dels objectius i de la concepció del mètode es pot llegir a les primeres pàgines del Llibre del professor.

A cada inici del Llibre de l’alumne, el mètode presenta una programació per tasques. Cada Llibre de l’alumne consta de sis unitats que es treballen amb l’objectiu de fer sis tasques finals. La tasca final és presentada a la primera pàgina en un quadre on s’especifiquen els objectius i els continguts de la unitat. La programació es presenta en tres columnes a l’inici de cada llibre de l’alumne: a) l’explicació de la tasca final, b) un “Aprendrem a” on es descriuen les funcions comunicatives que l’alumne aprendrà, c) un “Farem servir”, que recull les estructures gramaticals i el lèxic que s’anirà veient al llarg de la unitat.

La progressió per nivells està adaptada al Marc Europeu Comú de Referència de les Llengües. Els autors proposen la progressió A1+, A2+, B1. Els autors també esmenten que han tingut en compte la descripció de funcions que fa el Nivell llindar de la Generalitat de Catalunya[[1]](#footnote-1).

El llibre del professor presenta l’objectiu de cada unitat i descriu cada activitat de la unitat: què pretén; com es desenvolupa i com es pot orientar l’activitat; solucions, si escau.

Els tres llibres d’exercicis i de gramàtica són un recurs molt bo per al treball individual o per parelles dels alumnes. Presenta una gran quantitat d’exercicis per omplir buits, que repassen els continguts gramaticals de cada unitat. Són exercicis exhaustius de pràctica de les estructures i del vocabulari adquirits durant les unitats. Així, es poden completar diàlegs que treballen la presentació personal i les activitats quotidianes més diverses: anar a comprar, preparar el sopar, vestir-se, a més de repassar la gramàtica i el lèxic.

1. <http://llengua.gencat.cat/web/.content/documents/aprendre/arxius/nivell_llindar.pdf> [↑](#footnote-ref-1)